টাওয়ারটির ডিজাইন করেছেন স্থপতি কামরুজ্জামান লিটন। ২০১৩ সালের ফেব্রুয়ারি মাসে এর নির্মাণকাজ শুরু হয়। মাটির ৭৫ ফুট নিচ থেকে ঢালাই-পাইলিং ফাউন্ডেশনের ওপর সম্পূর্ণ ইস্পাত দিয়ে নির্মিত টাওয়ারটি আট মাত্রার ভূমিকম্প সহনশীল। চারদিকে অ্যালুমিনিয়ামের ওপর রয়েছে পাঁচ মিলিমিটার ব্যাসের স্বচ্ছ কাচ। চূড়ায় ওঠার জন্য সিঁড়ির সঙ্গে রয়েছে ১৩ জন ধারণক্ষমতাসম্পন্ন ক্যাপসুল লিফট। দক্ষিণ কোরিয়া থেকে বিশেষভাবে ডিজাইন করে আনা হয়েছে এই ট্রান্সপারেন্ট লিফট ও টাওয়ারের গ্লাস।